b'\n_START_ARTICLE_\nSalzgitter\n_START_SECTION_\nHistorie\n_START_PARAGRAPH_\nSalzgitter har sit ophav i begyndelsen af  1300-tallet omkring nogle saltkilder n\xc3\xa6r landsbyen Verpstedt (senere V\xc3\xb6ppstedt). Navnet udviklede sig fra nabolandsbyen Gitter og blev f\xc3\xb8rst n\xc3\xa6vnt i 1347. Efter 200 \xc3\xa5r med saltv\xc3\xa6rk ved forskellige kilder fik b\xc3\xb8nderne i omr\xc3\xa5det, som i dag er Salzgitter, byrettigheder, men mistede disse, da byen kom ind under hertugd\xc3\xb8mmet Braunschweig-L\xc3\xbcneburg i begyndelsen af 1500-tallet. Da byen blev overf\xc3\xb8rt til Preussen i 1803, fik Salzgitter igen byrettigheder, men i 1815 blev de atter fjernet, da den blev en del af Konged\xc3\xb8mmet Hannover._NEWLINE_I 1830 blev der oprettet et saltbad i Salzgitter. _NEWLINE_Efter at Konged\xc3\xb8mmet Hannover blev en del af Preussen i 1866, blev Salzgitter en kommune i Preussen og fik byrettigheder igen i 1929. F\xc3\xb8r dette var Vorsalz og Liebenhall blevet indlemmet (1926, 1928). I 1936 blev Kniestedt indlemmet, og i 1938 landsbyen Gitter. Fra 1942 havde den unge by f\xc3\xa5et 29 bydele. 1. april 1942 blev den kreisfrie by Watenstedt-Salzgitter (omd\xc3\xb8bt til Salzgitter i 1951) dannet ved, at landkreisene Goslar og Wolfenb\xc3\xbcttel blev sl\xc3\xa5et sammen med byen Salzgitter. _NEWLINE_I 1937 begyndte man minedrift efter jernmalm, og et jernv\xc3\xa6rk blev bygget. I oktober 1942 blev der oprettet en underafdeling af koncentrationslejren Neuengamme til at huse slavearbejdere til jernv\xc3\xa6rkerne.  Denne lejr havde 2.800 fanger. Der var tre koncentrationslejre i Salzgitter under krigen, og byen blev h\xc3\xa5rdt ramt af amerikanske og britiske bombeangreb. Efter krigen blev Braunschweig med Salzgitter en del af delstaten Niedersachsen.'